钦定古今图书集成/明伦汇编/宫闱典/第033卷 > 文帝王皇后
## 钦定古今图书集成/明伦汇编/宫闱典/第033卷 > 文帝王皇后

按《晋书后妃传》：“文明王皇后，讳元姬，东海郯人也。父
肃，魏中领军兰陵侯。后年八岁，诵《诗》《论》尢，善丧服，苟
有文义，目所一见，必贯于心。年九岁，遇母疾，扶侍不
舍左右，衣不解带者久之。每先意候指，动中所适，由
是父母令摄家事，每尽其理。祖朗甚爱异之，曰：‘兴吾
家者，必此女也，惜不为男矣’！年十二，朗薨。后哀戚哭”
泣，发于自然。其父益加敬异。既笄，归于文帝，生武帝
及辽东悼王定国、齐献王攸、城阳哀王兆、广汉殇王
广德、京兆公主。后事舅姑尽妇道，谦冲接下，嫔御有
序。及居父丧，身不胜衣，言与泪俱。时锺会以才能见
任，后每言于帝曰：“会见利忘义，好为事端，宠过必乱，
不可大任。”会后果反。武帝受禅，尊为皇太后，宫曰崇
化，初置宫卿，重选其职。以太常诸葛绪为卫尉，太仆
刘原为太仆，宗正曹楷为少府。后虽处尊位，不忘素
业，躬执纺绩，器服无文，御浣濯之衣，食不参味。而敦
睦九族，垂心万物，言必典礼，浸润不行。帝以后母羊
氏，未崇谥号，泰始三年，下诏曰：“昔汉文追崇灵文之
号，武宣有平原、博平之封，咸所以奉尊尊之敬，广亲
亲之恩也。故卫将军、兰陵景侯夫人羊氏，含章体顺，
仁德醇备，内承世胄，出嫔大国，三从之行，率礼无违。
仍遭不造，频丧统嗣，抚育众子，克成家道，母仪之教，
光于邦族。诞启圣明，祚流万国。而早世殂陨，不遇休
宠。皇太后孝思蒸蒸，永慕罔极。朕感存遗训，追远伤
怀。其封夫人为县君，依德纪谥。主者详如旧典。”于是
使使持节谒者何融追谥为平阳县君。四年，后崩，时
年五十二，合葬崇阳陵。将迁祔，帝手疏后德行，命史
官为《哀策》曰：“明明先后，兴我晋道，晖章淑问，以翼皇
考。迈德宣猷，大业有造。贻庆孤蒙，堂构是保。庶资复
顾，永享难老。奄然登遐，弃我何早？沈哀罔”诉，如何穹
昊。呜呼哀哉！厥初生民，树之惠康。帝迁明德，顾予先
皇。天立厥配，我皇是光。作邦作对，德音无疆。愍予不
吊，天笃降殃。日没明夷，中年陨丧。茕茕在疚，永怀摧
伤。寻惟景行，于穆不已。海岱降灵，世荷繁祉，永锡祚
嗣。笃生文母，诞膺纯和。淑慎容止，质直不渝。体兹孝
友，《诗》《书》是悦，礼籍是纪。三“从无违，中馈允理。追惟先
后，劳谦是尚。爰初在室，竭力致养。嫔于大邦，皇基是
相。谧静隆化，帝业以创。内叙嫔御，外叶时望。履信居
顺，德行洽畅。密勿无荒，劬劳克让。崇俭抑华，冲素是
放。虽享崇高，欢嘉未飨。胡宁弃之，我将曷仰。咨余不
造，大罚荐臻。皇考背世，始逾三年。仰奉慈亲，冀无后
艰。凶灾仍集，何辜于天，呜呼哀哉！灵輀夙驾，设祖中
闱，辒辌动轸，既往不追。哀哀皇妣，永潜灵晖，进攀梓
宫，顾援素旗，屏营穷痛，谁告谁依？诉情赠策，以舒伤
悲。尚或有闻，顾予孤遗，呜呼哀哉！”其后帝追慕不已，
复下诏曰：“外曾祖母故司徒王朗夫人杨氏，舅氏尊
属，郑、刘二从母，先后至爱。每惟圣善，敦睦遗旨，《渭阳》
之感，永怀靡及。”其封杨夫人及从母为乡君，邑各五
百户。太康七年，追赠继祖母夏侯氏为荥阳乡君。